**התקיפה מחוץ למגרש הפועל**

תמצות הודאה של ארז לוי שנמסרה במשטרת תל-אביב לפקד נעמן:

"...קוראים לי ארז ואני גר בתל-אביב. אני בכיתה ז'. אני לא תלמיד טוב במיוחד וגם לא ספורטאי או משהו כזה, אבל כל הח'ברה שלי יודעים שצריך להיזהר ממני; כולם מחזיקים ממני.

בשנה שעברה, כשעוד היינו ביסודי, היה לי קטע עם אמיר מהכיתה שלי. הוא חשב שבגלל הציונים שלו וההתחנפויות למורות ובגלל שהוא גבוה וחזק, הוא יכול לרדת עלי. פעם אחת, בשיעור, הוא אמר בכיתה שאני סתם מפגר וכולם צחקו. אמרתי לו מיד שזה יעלה לו ביוקר. אחרי בית-ספר באתי אליו ואמרתי שאם הוא לא מתנצל – אני גומר אותו. הוא צחק ועוד יותר עצבן אותי ואחר כך גם דחף אותי מהדרך. אחרי שהבאתי לו אבן בראש הוא כבר הפסיק לצחוק ולקחו אותו לבית-חולים. כולם ראו את זה ומאז אף אחד לא עושה לי קטעים כאלה יותר.

שני היא שכנה שלי. גרה בבניין שלי. היא לומדת ביסודי בכיתה ו'. היא ילדה ממש קולית וגם לא חושבת את עצמה יותר מדי, אבל לרוב, אם אני עובר לידה בבניין, אני מסתכל הצידה ודי מתבייש. האמת שהייתי רוצה לדבר איתה, אבל אני לא ממש יודע איך. היא בטח לא תרצה להיות איתי, כי בבניין יודעים שהרסתי דברים בגינה ובתיבות-דואר ופעם גם הרבצתי לילד אחר מהבניין מכות רציניות.

בשבוע שעבר, בדרך הביתה מהחטיבה, ראיתי את שני הולכת עם חברה ובוכה. שאלתי אותה מה קרה. החברה שלה – סיוון - סיפרה לי, שעמית מהכיתה שלהן הפך לשני את התיק ושבר לה את הפלאפון. דיברנו טיפה ואז אמרתי לשני שאני יכול לטפל בעמית הזה בשבילה. דיברנו עוד קצת וראיתי שהיא קצת מתחילה לחייך יותר, אז המשכתי לשאול אותה מה היא רוצה שיקרה לעמית הזה. היא אמרה "מצידי שימות". שאלתי אותה איפה הוא והיא אמרה שהוא הולך לאימון כדורסל בהפועל עד הערב. אמרתי לה שאני יתפוס אותו אחרי האימון והיא כבר לא תצטרך לדאוג ממנו. סיוון הלכה הביתה ואז נשארנו רק שנינו. היא כל הזמן קיללה את עמית וגם אמרה שבגלל שאבא שלו ראש ועד הורים הוא חושב שהוא מלך העולם ואף אחד לא יעיז לגעת בו. אמרתי לה שאני יעיז ועוד איך. היא אמרה שהוא הילד הכי גבוה וחזק בשכבה שלה. הזכרתי לה איך טיפלתי אז באמיר והיא שוב חייכה ועשתה 'כן' עם הראש. הרמתי מקל כזה עבה שהיה לידנו ועשיתי איתו כמה תנועות באוויר ואמרתי לה "ככה אני הולך לטפל בו בשבילך". היא אמרה "אל תגזים, טוב?". שאלתי אותה איך עמית נראה. היא אמרה שוב שהוא נורא גבוה וגדול וגם שהשיער שלו כולו מחומצן. ואז הלכנו הביתה. לפני שנפרדנו במדרגות שני אמרה לי תודה ושוב חייכה אלי.

אחרי כמה זמן הלכתי לכיוון המגרש של הפועל. התחלתי כבר לדמיין מה שאני יעשה לעמית הזה והבאתי מכות באוויר עם המקל. פתאום ראיתי את החברה של שני, שהייתה איתה קודם. היא אמרה לי ששני סיפרה לה בטלפון מה קורה וששני גם מפחדת שאני אגזים והיא תסתבך. אמרתי לה שיהיה בסדר ושתירגע, כי אני דואג להכול. היא התקשרה לשני ודיברה איתה קצת. אמרתי לה למסור לשני ד"ש ממני ושאני מפנצ'ר את העמית הזה כמו שדיברנו. ואז המשכתי ללכת לכיוון הפועל.

טוב, אתם יודעים מה קרה אחר כך. אם העמית הזה לא היה פותח עלי את הפה, לא הייתי משתולל עליו ככה. אני בטוח שיותר הוא לא יחשוב את עצמו כל כך ולא ידבר ככה למישהו שמבוגר ממנו, כאילו הוא מלך העולם.

הכי מבאס זה ששני ממש מתרחקת ממני עכשיו ושבבניין כולם מסתכלים עלי כאילו אני איזה מופרע. אני גם ממש מצטער על מה שקרה לעמית ביד ושהוא לא יוכל לשחק כדורסל יותר. לא רציתי שיקרה לו משהו לתמיד – רציתי רק להפחיד אותו וששני לא תצטרך לדאוג ממנו."